Nuuskommentaar: Gaan SA-burgers ook in 2017 "vergat" word? | Maroela Media
Dit is vanjaar baie moeilik om aan die hand van gebeure in 2016 'n sinvolle projeksie te maak van wat in 2017 gaan gebeur. Te veel hang daarvan af of pres. Jacob Zuma hom gaan inhou, of weer iets gaan aanvang wat enorme skade aan die land aanrig.
Nederlands en Afrikaans is sustertale, maar soms span die een taal 'n woord in wat in die ander iets heeltemal anders beteken. Die Nederlandse woord "vaak" beteken "dikwels" en as 'n mens dit nie weet nie en 'n stuk in Nederlands lees, kan 'n mens "vaak" baie deurmekaar raak. 'n "Rakket" is ook nie 'n gesnaarde ding vir verskeie sportsoorte nie, maar iets waarmee Hamas Israel gereeld bestook. Sonder dié kennis kan die Afrikaanssprekende 'n prentjie vorm van woedende Palestyne wat hul sporttoerusting oor die grens na die Israeli's slinger.
'n Opskrif in Trouw, "De Europese droom vergat de burger" beteken bloot die droom oor 'n verenigde Europa het die burger (se wil) vergeet. Maar onbedoeld is 'n Afrikaanse woord "geskep" wat die regering se houding teenoor soveel burgers netjies beskryf, soos die kiesers, die belastingbetalers, die eerlikes, die wittes en plek-plek die bruin mense, die boere en as dit by die land se beeld in die buiteland kom, is sommer al die inwoners se aansien "vergat."
Baie mense sal sê "gat" is eufemisties en die uitdrukking dat 'n krater van iemand gemaak is, meer toepaslik sou wees. Ons word as't ware "verkrater".
In die Brexit-geval is veral die (wit) blouboordjie-werkers vergeet. Min of meer dieselfde het in die VSA gebeur, waar Donald Trump tot president verkies is. Hy het wel byna 3 miljoen stemme minder as Hillary Clinton gekry – die grootste loesing in stemme wat 'n wenkandidaat in die VSA nog op die lyf geloop het, maar volgens 'n onlangse Rasmussenpeiling, steun 51 % van die Amerikaners nou Trump se komende presidentskap. Trouens, Amerikaanse drukgroepe het nou al stem dik gemaak teenoor Europese sentimente wat steeds Trump se komende presidentstermyn as 'n ramp in wording beskryf en in die proses die Amerikaners "verkrater." Die Yanks is langlippie daaroor.
Maar met "vergat" en "verkrater" kan eindelose voorbeelde ook in Suid-Afrika bymekaar gehark word. Die ANC-leierskap wat pres. Jacob Zuma nie gepos kon kry nie, "verkrater hulself", maar "vergat" ook die land in geheel. En 'n groot deel van die kiesers is moeg daarvoor om so knaend "vergat" te word. Hulle byt immers die spit af as die ekonomie nie korrupsievry kan groei nie, maar knaend op die randjie van rommelstatus moet huiwer.
Verlede jaar het ons al iets van 'n kentering by die kieserspubliek gesien toe die ANC tydens die munisipale verkiesings in veral stedelike gebiede erg die kreeftegang gegaan het. Die wegblystem het omtrent net so hard gepraat soos diegene wat uiteindelik teen die ANC gestem het. 'n Krakie het gevorm in die kolonne van diegene wat steen en been oor onder meer dienslewering (of dan die gebrek daaraan) kla en maar weer hul kruisies by die ANC gaan trek. Die ANC het aanvanklik oudergewoonte weer die kieserspubliek "verkrater" deur allerlei redes vir die verkiesingsteenspoed voor te hou, maar hulself behoorlik "vergat" deur Zuma se rol, eintlik sleutelrol, in die kreeftegang te ignoreer.
Maar daai spreekwoord van "al loop die leuen ook hoe snel (met SABC 3 en ander se hulp), die waarheid agterhaal hom wel" het soos selde opspraakwekkend waar geword. Almal, ook die ANC, weet nou klokhelder dat Zuma die ANC stemme kos.
Oor 2016 is nou al tot satwordens lykskouing gehou. Maar het die regering genoeg wysheid in die proses opgedoen om homself nie in 2017 te "vergat" en die bevolking te "verkrater" nie?
Daar is 'n aantal belangrike dinge waarvan die regering moet afstap alvorens die land sinvol in die rigting van versoening kan beweeg. In seker die beste bydrae in hierdie verband, skryf Barnard Beukman, redakteur van Beeld, onder die opskrif, "Die T-woord – skrap dit in 2017 en begin om te bou." Die T-woord verwys na transformasie. Dit is 'n moet-lees artikel.
Nog 'n onlangse moet-lees artikel is "'n Russiese waarheid, 'n Westerse waarheid" deur dr. Leopold Scholtz in Maroela Media. Onder die invloed van fopnuus en die formele propaganda van lande, "vergat" 'n groot aantal Suid-Afrikaners hulself immers opsigtelik en luidrugtig in 'n baie komplekse wêreld. Nou nie dat die ANC-regering daarin uitblink om deur sy "buitelandse beleid" Suid-Afrika se beeld te "verkrater" deur gereeld die kant van despote en diktators te kies nie.
Die Geneefse Konvensie verbied kollektiewe straf, maar deur transformasie (ongeag die definisie wat nou uit die magdom genoemde en ongenoemde opsies gekies word), kwotas, restitusie-aandrang, om die "erfgename" van Jan van Riebeeck te straf, of bloot 'n persoon se velkleur, word kollektiewe straf skaamteloos toegepas. Kinders wat lank na apartheid gebore is, word met keuring, beurse en velerlei "vergat." Studente wat nie wil staak nie en met hul studies (in Afrikaans) wil voortgaan, word op verskeie maniere kollektief gestraf en "vergat." In die geval van die Kovsie-verhoor, oor die wegdoen met Afrikaans, het die advokaat vir Kovsies selfs aangevoer die pro-Afrikaanssprekende studente beroep hulle op grondwetlike regte teen 'n oorweldigende meerderheidswil in. En dan gaan vier die regering die 20-jarige aanvaarding van die grondwet wat hy nie wil toepas nie. Praat van "verkratering".
Groot druk word op sekere groepe uitgeoefen om "kollektiewe aanspreeklikheid" te aanvaar vir dinge van die verre verlede en dan 'n soort kollektiewe straf uit te dien. (Maroela het dié begrippe reeds op 3 September 2012 hier onder die loep geneem.)
Teen alles wat tot dusver gesê is, wat is die voorwaardes dat 2017 nie vir baie dieselfde annus horribilis en die "verkratering" van die breë publiek gaan wees nie?
Groter morele aanspreeklikheid en 'n beter beskerming en selfs ondersteuning van gesonde waardes. Lippediens doen nie die ding nie.
Om die kwessie van staatskaping so gou as moontlik oop te vlek en op te rol. Deur staatskaping onder die mat in te probeer vee, word almal "verkrater."
Moenie eens daaraan dink om Hlaudi Motsoeaneng as nuwe voorsitter van die SAUK-raad aan te stel nie.
'n Beter balans van rubriekskrywers in die media. Die intelligensie van die leserspubliek word gewoon "vergat" as daar rubrieke verskyn waarin Solidariteit van 'n staatskaping van die Afrikaner beskuldig word – nadat die betrokke skrywer in die aanloop daartoe nie leserssteun kon kry vir die persoonlike byltjie wat hy met Solidariteit en AfriForum te slype het nie. En ai, bietjie objektiwiteit saam met die dinge wat die Orakel van Stellenbosch elke nou en dan kwytraak, sal ook help om "verkratering" teen te werk.
Die ANC-regering moet in plaas van die "verkratering" van die burgers, begin met werklike dienslewering. Woorde oor voornemens kom maklik, maar die ANC-regering het 'n lang rekord waar "delivery" van daardie dienste iewers tussen burokrasie, onbevoegdheid en korrupsie in die stof gebyt het. Dan is dit nie nodig om die kiesers so gereeld te "vergat" deur hulle wolle oor die oë te trek nie.
En die kiesers moet tog katvoet loop vir fopnuus.
Die probleem (vir die ANC) is dat 2019 te naby is om sokkies betyds voldoende op te trek. En met Zuma steeds in die stoel, weet die ANC teen hierdie tyd goed dat die ANC se beeld verskeie kere "vergat" gaan word voordat Zuma voldoende van die politieke toneel verdwyn.
Gaan vergat en verkrag word …die anc weet nie hoe om die land te regeer nie veral met al die onkundige mense wat hulle so graag aanstel …dit is nou BAIE duidelik na meer as 20 jaar … enige staats instelling van die Poskantoor tot Polisie is in n GROOT gemors ….dis ook nooit hulle skuld nie dis altyd iets of iemand anders !
Ja ons gaan maar weer vergat word, want ons regering weet nie hoe om te verander of om te verbeter nie.
Trump het loshande gewen. Die 3 miljoen was onwetigge imagrante en dooies se stemme wat bygetel was om vir Clinton 'n meerderheid te steel.
My voorspelling vir 2017: Om middernag vannag, is die beste twee dae van 2017 verby.
Vir solank die swart regering aan 'n minderwaardigheids kompleks ly, gaan die vergatting voortduur. Hierdie kompleks is baie diep liggend. So diep dat die hoofstroom denke en optrede narssisties is, aldus die zero toleransie vir kritiek asook gepaardgaande blaam verskuiwing. As jy na 20 plus jare van kitaar slaan nog nie jou selfrespek en agting kon verwerf nie, het jy geen beweegrede om jou denkprosesse te verander nie. Jy gaan gewoon jou sienings aanhou afdwing! Meer landsgenote sal moet leer om trots te wees op wie en wat hulle is. Dit skep geborgenheid en doelgerigtheid sonder om bedreig te voel.… Lees meer »